תאריח'אנה

תאריח'אנה (בפרסית: مسجد تاریخانه; נקרא גם מסגד תאריח'אנה) הוא מסגד עתיק השוכן בדאמע'אן, עיר בנפה המרכזית של מחוז דאמע'אן , בפרובינציית סמנאן שבאיראן. תאריח'אנה הוא המסגד העתיק ביותר באיראן, וההשערה היא כי המסגד נבנה במאה ה-8 לספירה. ב-6 בינואר 1932, משרד המורשת התרבותית, התיירות והמלאכה של איראן הוסיפו את התאריח'אנה לרשימת המורשת הלאומית של איראן . תחילה, המבנה שימש כמבנה מקדש לבני הדת הזורואסטרית, אך במאה ה-8 לספירה לאחר נפילת האימפריה הסאסאנית, המבנה הומר למסגד. נכון לינואר 2023, המסגד עדיין פועל. אטימולוגיה בפרסית, משמעות המילה תוארי היא "אלוהים" ומשמעות המילה ח'אנה היא "בית", לכן משמעות רצף המילים "תאריח'אנה" הוא "הבית של אלוהים". היסטוריה במקור, המבנה היה מקדש אש, בית תפילה של מאמינים זורואסטרים. לא הרבה ידוע על הכרונולוגיה של המבנה, אך ההשערה היא כי המבנה הומר למסגד בשנת 150 בלוח המוסלמי (767-768 לספירה). חוקרים אחרים משערים כי המבנה נבנה לפני שנת 200 בלוח המוסלמי (815–816 לספירה). עם זאת, המבנה בנוי בסגנון אדריכלות סאסאנית מאוחרת, ולכן ההשערה הנפוצה היא כי הוא הומר למסגד במאה ה-8. המבנה עבר שיפוצים בין השנים 1026 ל-1028 ופעם נוסף ב-6 בינואר 1932, וזאת על מנת להתאים אותו לאורח החיים התרבותי והחברתי של העם המוסלמי. המבנה כיפת התאריח'אנה היא בגובה של למעלה מ-18 מטרים והמינרט בגובה של כ-30 מטרים. המבנה עשוי כולו מלבנים, אבן, טיח ועץ. בנוסף, המבנה מוקף בארקדות ובקמרוני חבית. במרכז המבנה עמודים מעגליים גדולים בגובה 3.5 מטר ובקוטר של כמעט 2 מטר. ההיפוסטיל, האולם המרכזי של המבנה מורכב ממספר חדרים, כשהמרכזי שבהם גדול מהשאר. בעוד שסגנון האדריכלות הסאסאנית עדיין נראה על המבנה, המוסלמים הוסיפו לו מחראב וקיבלה, מבנים המאפיינים מסגדים. גלריה ראו גם דאמע'אן מקדש אש סמנאן (פרובינציה) קישורים חיצוניים הערות שוליים